76% van polisiestasies het nie verkragtingstoetsstelle(Foto: SA Police Service/Twitter) Altesaam 76% van polisiestasies in Suid-Afrika het nie verkragtingstoetsstelle vir volwassenes nie, terwyl ŉ verdere 69% van polisiestasies nie toetsstelle vir kinders het nie. Andrew Whitfield, die DA se skaduminister van polisie, het gesê dié skokkende statistiek is deur lt.genl. Khehla Sithole, nasionale polisiekommissaris, bekend gemaak nadat die DA ŉ aansoek om inligting ingedien het. “Sonder hierdie toetsstelle kan bewysstukke in verkragtingsake nie ingesamel word nie en sonder bewyse neem die vermoë om verkragters suksesvol te vervolg drasties af. “Dit is geheel en al onaanvaarbaar en ’n verdoemende akte van beskuldiging teen die Suid-Afrikaanse Polisiediens (SAPD) dat slegs ’n handjievol polisiestasies toegerus is om getuienis te bekom van slagoffers van verkragting,” het hy gesê. Volgens Whitfield sal hy aan Bheki Cele, minister van polisie, skryf en hom 90 dae gee om te verseker dat alle polisiestasies die toetsstelle het. “Die tekort aan die toetsstelle is ŉ krisis van nasionale belang en moet dringend opgelos word.” Volgens die huidige syfers is daar slegs 18 000 toetsstelle vir volwassenes en kort die SAPD meer as 128 000 van die toetsstelle. Tina Joemat-Pettersson, voorsitter van die portefeuljekomitee oor polisie, het vroeër die week ook haar kommer uitgespreek oor die tekort aan die toetsstelle by polisiestasies landwyd. Sy het ŉ beroep op die SAPD se bestuur gedoen om dringend aandag aan die kwessie te gee en seker te maak dat die toetsstelle by alle polisiestasies beskikbaar is. “Die komitee het ook ’n beroep op die bestuur van die SAPD gedoen om te verseker dat polisiestasies ten alle tye gereed is om geweld en dade teen vroue en kinders te hanteer.” Nonhlanhla Ncube-Ndaba, voorsitter van die portefeuljekomitee oor vroue, kinders en persone met gestremdhede, het op haar beurt gesê die tekort aan die toetsstelle sal daartoe lei dat die regstelsel verkragtingslagoffers faal. Die SAPD is vroeër vanjaar deur die Kommissie vir Geslagsgelykheid gedagvaar om rekenskap te gee van die implementering van die aanbevelings voortspruitend uit ’n aanvanklike ondersoekverhoor wat verlede jaar gehou is. Die aanbevelings van die kommissie aan die SAPD was oor die administrasie van DNS-toetsing, veral in gevalle van huishoudelike en geslaggebaseerde geweld, swak polisie-afdwinging van beskermingsbevele en opleiding vir polisiebeamptes in die hantering van sake van huishoudelike geweld en geslagsgebaseerde geweld. “Vroue se lyding moet nie vererger word deur die onbeskikbaarheid van verkragtingstoetsstelle nie.” Ncube-Ndaba het gesê die komitee sal die vordering monitor ten opsigte van die uitvoering van verbintenisse en ooreenkomste wat aangegaan is. Die komitee doen ’n beroep op die kommissie om te verseker dat die SAPD verantwoordbaar gehou word vir die tekort aan verkragtingstoetsstelle en dat polisiestasies gemonitor word om vas te stel of die stelle beskikbaar gestel word.